Boedeloorgawe sonder Eiendom | Moegvirskuld
DIE PROSES IS KORTLIKS AS VOLG:
WAT VAN DIE MEUBELS EN ANDER LOS BATES?
Die hofreëls bepaal dat jy ‘n persentasie van die totale skuld aan die kurator moet betaal. Hierdie persentasie wissel van Hooggeregshof tot Hooggeregshof. Indien jou totale skuld R100 000.00 beloop sal jy ongeveer R37 000.00 terug betaal; R200 000.00 ongeveer R55 000.00. By hierdie bedrag is daar dan reeds vasgestelde kostes bereken wat beteken dat jy nie op ‘n stadium verras word met ekstra kostes nie. Alles word voor die tyd presies bereken en sal jy dan weet wat die terugbetaling gaan wees.
‘n Groot voordeel is dat die bedrag wat jy terugbetaal sonder rente bereken word. Ons onderhandel saam met jou met die kurator om hierdie bedrag terug te betaal tussen 18 en 24 maande.
Om hierdie geld te genereer doen ons die volgende in terme van die hofreëls:
Ons gee opdrag aan ‘n waardeerder om ‘n afspraak met jou te reël sodat die bates waardeer kan word. Ons gebruik verskillende waardeerders in verskillende provinsies. Die waardeerders is taktvol en sal jou en jou bates met respek hanteer.
Aangesien jy nie ‘n vaste eiendom (met ander woorde ‘n huis) het nie, doen ons ‘n “los bate boedeloorgawe”.
Die kurator kry toestemming by die Meester van die Hooggeregshof dat jy die bates terug kan koop, met ander woorde jy koop jou eie bates terug sonder dat dit verwyder word. Jy teken ‘n koopkontrak wat deur ons opgestel word waarin die bogenoemde paaiemente uiteengesit word (indien jy R100 000.00 skuld betaal jy R37 000 terug in byvoorbeeld 18 paaiemente wat dan R2 055.55 per maand sal wees). Sommige kliente verkies om dit vinniger klaar te betaal aangesien daar skielik nie meer skuld is nie en sodoende in ‘n beter finansiele posisie is.
Indien jou voertuig op bruikhuur (lease - aflos bedrag) gekoop is, is die voertuig relatief veilig solank die paaiemente op datum gehou word. Die besluit bly egter by die bank, omrede ‘n bruikhuur buite die sekwestrasie val, het die banke gewoonlik nie ‘n probleem nie, solank die voertuig met versekering stiptelik betaal word.
Indien jy binne gemeenskap van goed getroud is, beteken dit dat albei partye gesekwestreer gaan word,
Indien jy buite gemeenskap van goed getroud is sekwestreer jy alleen. Dit proses benadeel glad nie die ander party nie behalwe in ‘n geval waar albei met finansiële probleme sit en albei moet sekwestreer. In so ‘n geval word twee aansoeke gebring.
Ons sal graag wil belowe dat skuldeisers jou nooit weer gaan skakel of sms na die aansoek toegestaan is nie. Sommige skuldeisers gebruik ander instansies om hulle skuld in te vorder, in so ‘n geval stuur jy die hofbevel aan hulle indien hulle jou skakel. Jy het nie nodig om enige skuldeiser verder te ontduik nie.
Ons het ‘n kantoor in Melkbosstrand en Brackenfell (Wes-Kaap) en Pretoria (Gauteng) Ons het jurisdiksie in Gauteng, Limpopo, Mpumalanga, Noord-Wes en die Wes-Kaap.
Ons ontvang ons fooie vir die bring van die aansoek (boedeloorgawe) eers wanneer jou bates se transaksie finaal afgehandel is deur die kurator. Ons aanvanklike uitgawes vir so ‘n aansoek beloop R6 800.00. Die advokaat word R1 000.00 betaal om namens jou in die hof te verskyn. Die Staatskoerant se koste beloop R73.00 en die plaaslike koerant R800.00. Die waardeerder se rekening beloop soms tot R3 500.00. Verdere kostes is geregistreerde pos wat ons aan elk van jou skuldeisers moet stuur, die koste daarvan beloop R29.00 per skrywe. Hierby ingesluit is al die oproepe, fakse en e-pos boodskappe wat ons namens u hanteer.
Ons moet die betaling van die R6 800.00 ontvang voordat ons met die boedeloorgawe kan begin. Die oomblik nadat jy die dokumente onderteken het, begin ons uitgawes dadelik. Ons moet die advokaat, waardeerder, Staatsdrukker ensovoorts onmiddelik na ‘n instruksie betaal. Hou asb in gedagte dat ons ‘n kennisgewing aan jou gee wat jy dan aan enige skuldeisers kan faks/epos om hulle in kennis te stel van die boedeloorgawe. Met ander woorde dit stel jou in staat om die R6 800.00 te betaal. (U is welkom om die fooie in die “boedeloorgawe mark” te toets. Die gemiddelde deposito wat prokureurs verlang alvorens hulle met enige aksie begin of u te woord sal staan, beloop R18 000.00. Sommige prokureurs in Johannesburg/Midrand vra tot R30 000.00 om so ‘n ansoek te bring. Verskeie prokureurs in die Wes-Kaap en Gauteng maak nie ‘n geheim daarvan dat hulle nie ‘n kliënt te woord wil staan indien daar nie eers ‘n fooi van ten minste R15 000.00 in hulle rekeninge betaal is nie).
Indien dit egter vir jou onmoontlik is om die bedrag in een paaiement of dadelik te betaal, kan jy dit afbetaal in twee maande maar ons moet eers die totaal van R6 800.00 ontvang voordat ons met die aansoek kan begin. Ons kan intussen vir jou die dokument gee dat ons ‘n aansoek om boedeloorgawe gaan bring maar ons kan niks formeel doen alvorens die R6 800.00 in totaal by ons inbetaal is nie. Dit is maatskappy beleid en kan ons nie daarvan afwyk nie – dankie vir u begrip.